**ПРЕДЛОГ ЗАКОНА**

**О ИЗМЕНАМА И ДОПУНАМА**

**ЗАКОНА О ЈАВНИМ МЕДИЈСКИМ СЕРВИСИМА**

Члан 1.

У Закону о јавним медијским сервисима („Службени гласник РС”, бр. 83/14, 103/15, 108/16, 161/20, 129/21, 142/22 и 92/23) у члану 1. речи: „јавних медијских сервиса” замењују се речима: „пружалаца услуге јавног медијског сервиса (у даљем тексту: јавни медијски сервис)”

Члан 2.

У члану 2. став 1. мења се и гласи:

„Јавни медијски сервис је независан, самосталан правни субјект који је као пружалац медијске услуге радија и телевизије и осталих аудио-визуелних медијских услуга, финансиран из јавних и осталих прихода дефинисаних овим законом и који разноврсним, уравнотеженим, висококвалитетним програмима у области информисања, образовања, културе и забаве омогућава остваривање јавног интереса односно задовољава потребе свих делова друштва.”

Члан 3.

У члану 3. став 1. после речи: „дефинисаног овим законом” брише се запета и додају се речи: „и законима којима се уређује област јавног информисања и област електронских медија,”.

Члан 4.

У члану 4. после тачке 3) додаје се нова тачка 3а) која гласи:

„3а) плурализам садржаја и плурализам мишљења;”.

После досадашње тачке 6) додаје се тачка 7) која гласи:

„7) сарадња са слушаоцима, гледаоцима и читаоцима.”.

Члан 5.

У члану 6. став 2. мења се и гласи:

„Одговорност јавног медијског сервиса према јавности као и утицај јавности на његово деловање остварује се посебно:

– обавезом јавног медијског сервиса да правовремено и истинито обавештава јавност о обављању своје делатности, о условима и начину пружања својих услуга и о другим питањима која се тичу обављања делатности за које је основан;

– комуникацијом са слушаоцима, гледаоцима и читаоцимa и организацијама цивилног друштва.;

– деловањем Програмског савета;

– деловањем Повереника за заштиту права слушалаца, гледалаца и читалаца;

* јавношћу поступка именовања органа јавног медијског сервиса;

– објављивањем плана рада, финансијског плана и извештаја о раду и пословању;

– подношењем извештаја о раду и пословању јавног медијског сервиса Народној скупштини и Савету Регулатора;

– благовременим испуњавањем обавеза прописаних законом којим се уређује слободан приступ информацијама од јавног значаја.”

Члан 6.

У члану 7. став 1. тачка 8) мења се и гласи:

„8) бесплатно и једнако представљање политичких странака, коалиција и кандидата који имају потврђене изборне листе на националном, покрајинском или локалном нивоу у време изборне кампање, као и дужност да у редовним информативним програмима и у посебним емисијама које су посвећене изборној кампањи поступа у складу са принципима непристрасног, правичног и уравнотеженог представљања политичких субјеката, односно изборних листа и кандидата на изборима;”.

После тачке 19. додаје се тачка 20) која гласи:

„20) подршка унапређењу безбедности и заштите новинара и медијских радника.”.

Став 2. брише се.

Досадашњи став 3. постаје став 2.

Члан 7.

У члану 8. тачка 1) мења се и гласи:

„1) уважава језичке и говорне стандарде, како већинског становништва тако, у одговарајућој сразмери, и националних мањина на подручју на коме се програм емитује;”

После тачке 1) додаје се тачка 1а) која гласи:

„1а) уважава језичке и говорне стандарде глувих и наглувих особа и да настоји да прилагоди програмске садржаје слепим и слабовидим особама;”.

У тачки 5) реч: „обезбеђује” замењује се речју: „обезбеди”.

Члан 8.

У члану 10. после става 6. додаје се став 7. који гласи:

„ Обавеза из става 1. овог члана не примењује се на тематске радијске и тематске телевизијске програме јавног медијског сервиса.”.

Члан 9.

Члан 17. мења се и гласи:

„Члан 17.

Орган управљања јавног медијског сервиса је Управни одбор који има девет чланова.

Чланове Управног одбора именује и разрешава Савет Регулатора двотрећинском већином укупног броја чланова.

Савет Регулатора расписује јавни конкурс за именовање чланова Управног одбора шест месеци пре истека мандата чланова Управног одбора у складу са критеријумима прописаним овим законом.

На јавни конкурс који Савет Регулатора расписује за именовање чланова Управног одбора, индивидуално се јављају лица из редова стручњака из области дефинисаних ставом 5. овог члана.

Чланови Управног одбора именују се из реда стручњака из области које су од значаја за обављање послова јавног медијског сервиса, који имају најмање десет година радног искуства на пословима:

1) новинара, уредника и руководилаца у медијима;

1. стручњака и стваралаца у области културе, односно уметности, просвете и науке;

3) стручњака у области правних наука из области медија;

4) стручњака у области економских наука из области медија;

5) стручњака за телевизијску и радио технологију и телекомуникације.

Чланови Управног одбора морају да имају најмање 240 ЕСПБ бодова стечених академским образовањем.

Савет Регулатора води рачуна да су стручњаци наведени у ставу 5. овог члана у Управном одбору заступљени са најмање једним чланом, осим у случају када нема пријављеног кандидата из неке од наведених области.

За члана Управног одбора може бити именовано лице које је држављанин Републике Србије, и које има пребивалиште на територији Републике Србије.

Чланови Управног одбора не могу бити носиоци јавних функција и функција у политичкој странци, запослени код пружаоца медијске услуге, као ни лица чије би чланство у Управном одбору могло да доведе до сукоба интереса у складу са прописом који регулише спречавање сукоба интереса при обављању јавне функције.

Чланови Управног одбора не смеју обављати услуге и друге послове за установу јавног медијског сервиса.

Мандат чланова Управног одбора је пет година.

Једно лице може бити именовано за члана Управног одбора највише два пута.

У свом раду чланови Управног одбора су самостални и старају се о доследној примени закона.

Регулатор објављује јавни конкурс за именовање чланова Управног одбора на свом веб сајту, у „Службеном гласнику Републике Србије”, односно „Службеном листу АП Војводине”, у најмање једним дневним новинама које се дистрибуирају на подручју целе Републике, односно Аутономне покрајине Војводина, најмање три пута пре или после централне информативне емисије као и на званичној интернет страници јавног медијског сервиса.

У поступку избора чланова Управног одбора јавних медијских сервиса Регулатор води рачуна о уравнотеженој заступљености полова.

Регулатор ближе уређује поступак именовања чланова Управног одбора.”

Члан 10.

У члану 18. после става 2. додају се нови ст. 3. и 4, који гласе:

„Управни одбор бира председника и заменика председника.

Управни одбор је у обавези да се састаје најмање једном месечно.”

Досадашњи ст. 3. и 4. постају ст. 5. и 6.

После досадашњег става 4. који постаје став 6. додаје се став 7. који гласи:

„Председник Управног одбора има право на увећану накнаду из ставa 6. oвог члана за 20%, а заменик председника 10% од накнаде коју прима члан Управног одбора.”.

Члан 11.

Члан 19. мења се и гласи:

„Члан 19.

У делокруг рада Управног одбора спадају следећи послови:

1) усваја Статут јавног медијског сервиса, двотрећинском већином гласова укупног броја чланова, на предлог генералног директора;

2) усваја стратегију развоја јавног медијског сервиса, двотрећинском већином гласова укупног броја чланова, на предлог генералног директора;

3) утврђује програмску концепцију јавног медијског сервиса, двотрећинском већином гласова укупног броја чланова, на предлог генералног директора;

4) усваја план пословања, који садржи план рада, кадровски и финансијски план, на предлог генералног директора;

5) усваја план јавних набавки, на предлог генералног директора;

6) доноси одлуку о усклађивању висине таксе;

7) именује и разрешава генералног директора јавног медијског сервиса, двотрећинском већином гласова укупног броја чланова, а образложену одлуку о именовању доноси након спроведеног јавног конкурса и чини је доступном јавности;

8) даје сагласност на акт генералног директора о организацији и систематизацији послова јавног медијског сервиса;

9) усваја инвестиционе планове, на предлог генералног директора;

10) контролише финансијске извештаје на кварталном, шестомесечном и годишњем нивоу;

11) врши надзор над законитошћу обављања делатности;

12) разматра предлоге и препоруке Програмског савета;

13) усваја извештај о раду и пословању јавног медијског сервиса, на предлог генералног директора, и доставља га Народној скупштини, Савету Регулаторa и обавештава јавност;

14) обавља и друге послове утврђене законом и Статутом.

Управни одбори РТС и РТВ доносе заједничку одлуку о садржају и форми јединственог обрасца о ослобађању плаћања таксе.”

Члан 12.

У члану 21. став 3. реч: „члану” замењује се речју: „члан”, а речи: „даје се могућност” замењују се речима: „има право”.

Члан 13.

Члан 23. мења се и гласи:

„Члан 23.

Генерални директор јавног медијског сервиса:

1. заступа и представља јавни медијски сервис;
2. предлаже Статут јавног медијског сервиса Управном одбору;
3. стара се о уређивачкоj независности и институционалној аутономији јавног медијског сервиса, јавности рада, остваривању јавног интереса и спречавању утицаја који могу да наруше програмску равнотежу и недискриминаторност садржаја;
4. организује и управља процесом рада и води пословање установе;
5. предлаже Управном одбору стратегију развоја и план рада;
6. израђује и предлаже Управном одбору, заједно са главним уредницима, директорима програма и уредницима организационих целина програмску концепцију којом се остварује јавни интерес и одговара за њено остваривање;
7. предлаже Управном одбору увођење нове медијске услуге;
8. обезбеђује законитост рада и пословања;
9. одговара за спровођење одлуке Управног одбора и подноси Управном одбору извештаје о раду и пословању;
10. разматра препоруке Програмског савета;
11. именује и разрешава главне уреднике, који се именују након спроведеног јавног конкурса на период од четири године и који могу бити именовани највише два пута, а образложену одлуку о именовању чини доступном јавности;
12. именује и разрешава директоре медија и директоре програма ако су предвиђени Статутом, а који се именују након спроведеног јавног конкурса на период од четири године и који могу бити именовани највише два пута, а образложену одлуку о именовању чини доступном јавности;
13. са главним уредницима и осталим именованим лицима закључује уговор о раду на одређено време у складу са законом на период на који су именовани;
14. у консултацији са уредницима програма одлучује о предлозима Програмског савета који могу да буду прихваћени и реализовани као програмске услуге и уз образложење о томе обавештава Програмски савет, Управни одбор и јавност;
15. доноси акт о организацији и систематизацији послова јавног медијског сервиса на који сагласност даје Управни одбор;
16. именује интерног ревизора;
17. обавља и друге послове утврђене законом и Статутом.”

Члан 14.

Члан 25. мења се и гласи:

„Члан 25.

За генералног директора може бити именовано лице из реда стручњака који имају најмање десет година искуства на руководећим програмским или осталим пословима код пружалаца медијских услуга радија и телевизије, или на руководећим пословима у другим областима које су од значаја за рад јавног медијског сервиса.

За генералног директора може бити именовано лице које има најмање 240 ЕСПБ бодова стечених академским образовањем.

За генералног директора не може бити именовано лице које не може бити члан Управног одбора, изузев запослених код пружалаца медијских услуга.

За генералног директора може бити именовано лице које има пребивалиште на територији Републике Србије и држављанин је Републике Србије.

Кандидати за генералног директора приликом конкурисања дужни су да, поред доказа о испуњавању услова, доставе предлог програма рада и управљања јавним медијским сервисом за период трајања мандата.”

Члан 15.

Члан 26. мења се и гласи:

„Члан 26.

Мандат генералног директора престаје:

1) протеком времена на које је именован;

2) подношењем оставке у писаном облику Управном одбору;

3) разрешењем из разлога предвиђених овим законом;

4) смрћу.

У случају престанка мандата из разлога одређених у ставу 1. тач. 2)–4) овог члана, Управни одбор без одлагања, из реда запослених именује вршиоца дужности генералног директора.

Управни одбор је дужан да истовремено са поступком именовања вршиоца дужности генералног директора покрене и поступак за избор новог генералног директора.

Вршилац дужности се именује без спроведеног јавног конкурса до именовања генералног директора, а најдуже до шест месеци.

Вршилац дужности генералног директора мора да испуњава услове за именовање генералног директора одређене чланом 25. ст. 1-4. овог закона.

Уколико се у току периода на који је именован вршилац дужности не изабере генерални директор иста особа може бити именована највише два пута.

Вршилац дужности генералног директора има иста права, обавезе и одговорности као и генерални директор.

Одлуку о именовању вршиоца дужности генералног директора доноси Управни одбор двотрећинском већином гласова укупног броја чланова.”

Члан 16.

У члану 27. став 3. речи: „генералном директору даје се могућност” замењују се речима: „генерални директор има право”.

Члан 17.

Члан 28. се мења и гласи:

„Члан 28.

Програмски савет представља слушаоце, гледаоце и читаоце и заступа њихове права, интересе и комуникационе потребе пред осталим органима јавних медијских сервиса.

Програмски савет брине да се програмске функције обављају по највишим стандардима пружања медијских услуга за најшири аудиторијум, који обухвата све друштвене групе и све појединце, разноврсним, уравнотеженим и недискриминаторним садржајима.

Програмски савет бира Повереника за заштиту права слушалаца, гледалаца и читалаца (у даљем тексту: Повереник) на јавном конкурсу, разрешава Повереника и доноси општи акт којим ближе уређује поступак избора, делокруга рада и престанка рада Повереника.”.

Члан 18.

После члана 28. додаје се нови члан 28а који гласи:

„Члан 28а

Програмски савет има 11 чланова који се бирају из редова стручњака из области медија, културе, образовања, стваралаца у области уметности и научника, представника удружења чији је циљ заштита људских права и демократије.

Чланови Програмског савета не могу бити носиоци јавних и политичких функција, чланови Савета Регулатора и запослени у Регулаторном телу за електронске медије, као ни лица која на било који начин обављају управљачке и уредничке послове код пружаоца медијске услуге радија и телевизије укључујући и лица која код њих имају удео у власништву.

Мандат чланова Програмског савета траје четири године и они не могу бити поново изабрани.

О свом раду Програмски савет доноси Пословник о раду на првој седници након избора.

Програмски савет одлуке доноси већином гласова укупног броја чланова, осим код избора и разрешења Повереника када одлучује двотрећинском већином.

Чланови Програмског савета бирају међу собом председника и заменика председника Програмског савета.

Чланови Програмског савета имају право на месечну надокнаду у висини једне трећине просечнe нето зараде у јавном медијском сервису.

Председник Програмског савета има право на увећање накнаде од 20% а заменик председника од 10% у односу на накнаду коју имају остали чланови Програмског савета.

Чланови Програмског савета који немају стални боравак у месту у коме је седиште јавног медијског сервиса имају право на покриће путних трошкова.

Програмски савет је у обавези да се састаје најмање једном месечно.”

Члан 19.

Члан 29. мења се и гласи:

„Члан 29.

Чланове Програмског савета РТС-а бира одбор Народне скупштине надлежан за област јавног информисања.

Чланове Програмског савета РТВ-а бира одбор Скупштине Аутономне покрајине Војводине надлежан за област јавног информисања.

Надлежни одбор скупштине за област јавног информисања бира за чланове Програмског савета лица чији избор одражава територијалну, националну, социјалну, образовну, полну и другу структуру становништва.

Листа кандидата из става 3. овог члана утврђује се на основу јавног конкурса за избор чланова Програмског савета.

Јавни конкурс из става 4. овог члана расписује надлежни одбор скупштине шест месеци пре истека мандата члановима Програмског савета који обављају функцију.

Јавни конкурс из става 4. овог члана отворен је 30 дана.

Надлежни одбор скупштине за област јавног информисања објављује јавни конкурс за избор чланова Програмског савета у најмање једном дневном листу који се дистрибуира на подручју Републике Србије, односно Аутономне покрајине Војводине, најмање три пута пре или после централне информативне емисије и на интернет презентацији јавног медијског сервиса.

На јавни конкурс за избор чланова Програмског савета по једног кандидата могу да предложе институције из области наведених у члану 28a став 1. овог закона, а лица која се баве делатностима из тих области могу самостално да се пријаве на конкурс.

Надлежни одбор скупштине за област јавног информисања утврђује листу свих пријављених кандидата који испуњавају услове из члана 28а ст. 1. и 2. овог закона, у року од 15 дана од дана завршетка конкурса и ставља је на увид јавности, објављивањем на сајту скупштине и у најмање једном дневном листу који се дистрибуира на територији целе Републике Србије, односно Аутономне покрајине Војводине.

После увида јавности, надлежни одбор скупштине за област јавног информисања у року од 30 дана врши избор чланова Програмског савета и о томе обавештава јавни медијски сервис и јавност.

Правила о спровођењу јавног конкурса из става 5. овог члана, ближе се прописују актом скупштине.”.

Члан 20.

Члан 30. мења се и гласи:

„Члан 30.

Програмски савет разматра остваривање програмске концепције и разматра квалитет програмског садржаја јавног медијског сервиса и, у вези са тим, даје препоруке и предлоге генералном директору, главним уредницима и Управном одбору.

Програмски савет разматра пријаве, притужбе, захтеве, предлоге и мишљења грађана и Повереника за заштиту права слушалаца, гледалаца и читалаца у вези са програмским услугама јавног медијског сервиса и о томе обавештава генералног директора, главне уреднике и Управни одбор.

На основу предлога и иницијатива слушалаца, гледалаца и читалаца Програмски савет покреће стручну расправу о појединим питањима остваривања програмских функција јавног медијског сервиса.

Програмски савет, најмање једном годишње, организује јавну расправу о програмском садржају јавног медијског сервиса у трајању од 15 дана, а извештај о одржаној јавној расправи, заједно са препорукама за његово унапређивање које су изражене у току јавне расправе, подноси генералном директору, главним уредницима и Управном одбору и о томе обавештава јавност.

Програмски савет прати спровођење програмских начела и обавеза утврђених законом, и о својим закључцима обавештава Управни одбор, генералног директора, главне уреднике и јавност.

Програмски савет сарађује са Повереником за заштиту права слушалаца, гледалаца и читалаца.”

Члан 21.

У члану 31. став 1. речи: „Начин рада” замењују се речју: „Услови”, а реч: „уређује” замењује се речју: „уређују”.

У ставу 2. речи: „генералног директора” замењују се речима: „члана Управног одбора.”

Члан 22.

У члану 32. став 2. речи: „главних и одговорних уредника” замењују се речима: „поступак и услове именовања и разрешења главних уредника”.

Члан 23.

После члана 32. додаје се нови одељак 4. Повереник за заштиту права слушалаца, гледалаца и читалаца и чл. 32а и 32б који гласе:

**„4. Повереник за заштиту права слушалаца,**

**гледалаца и читалаца**

Члан 32а

Повереник се бира на јавном конкурсу.

Повереник штити интересе јавности у целини као и права и интересе грађана у погледу остваривања програмске улоге, професионалних и етичких стандарда и законских обавеза јавног медијског сервиса, и брине о унапређивању програмских стандарда.

Кандидат за Повереника мора да испуњава следеће услове:

1. да је држављанин Републике Србије са пребивалиштем у Републици Србији;
2. да има најмање десет година искуства на пословима новинара или уредника у пружаоцима медијских услуга електронских медија;
3. да има најмање 240 ЕСПБ бодова стечених академским образовањем.

Повереник не може бити:

1. државни службеник;
2. лице које обавља јавну функцију у Републици Србији, аутономној покрајини, односно јединици локалне самоуправе у смислу прописа који уређују област сукоба интереса при вршењу јавних функција;
3. лице које је члан политичке странке или обавља посао у политичкој странци;
4. запослени јавног медијског сервиса, члан Управног одбора или Програмског савета и;
5. лице које обавља послове због којих би могао доћи у сукоб интереса.

Повереник је организационо издвојен у односу на друге организационе и управљачке делове у јавном медијском сервису.

Повереник је функционално независан у свом раду и не може бити разрешен због изношења чињеница из делокруга свог рада и давања предлога за побољшање медијских услуга јавног медијског сервиса.

Поверенику се не може доделити обављање било којих других послова и активности, осим активности Повереника.

Мандат Повереника престаје:

1) истеком времена на које је Повереник изабран;

2) смрћу Повереника;

3) разрешењем из разлога предвиђених овим законом;

4) подношењем оставке Програмском савету у писменој форми, (у ком случају мандат Повереника престаје даном достављања оставке).

Програмски савет без одлагања покреће поступак за избор Повереника у случају из става 8. тач. 1)–4) овог члана.

Повереника може разрешити Програмски савет.

Захтев за разрешење мора бити заснован на најмање једном од следећих основа:

1) ако је због болести, на основу налаза надлежне здравствене установе, неспособан за обављање дужности Повереника у периоду дужем од шест месеци;

2) ако је Повереник изабран на основу давања нетачних података;

3) ако је дошло до сукоба интереса, у смислу прописа који регулише спречавање сукоба интереса;

4) ако Повереник не извештава Програмски савет у складу са чланом 32б став 3. овог закона;

5) ако је Повереник осуђен на казну затвора од најмање шест месеци или му је изречена условна осуда на казну затвора од најмање шест месеци без обзира на период проверавања за кривично дело које га чини недостојним за вршење дужности.

У поступку разрешења Повереник има право да се изјасни о разлозима за разрешење.

Повереник се бира на период од четири године и не може бити поново биран.

Повереник има право на месечну надокнаду у висини просечнe нето зараде у јавном медијском сервису.

Члан 32б

Повереник разматра притужбе и предлоге, слушалаца, гледалаца и читалаца јавних медијских сервиса.

Повереник прима притужбе и предлоге које пристижу путем поштанских пошиљака, електронским путем или директном комуникацијом с корисницима.

Повереник је дужан да води евиденцију о пристиглим притужбама и предлозима, да о њима обавештава главне уреднике и да о предузетим активностима писаним путем обавести подносиоце притужби и предлога.

Повереник у свом раду, на обради пристиглих притужби и предлога, сарађује са главним и осталим уредницима.

Повереник тромесечно доставља Програмском савету, генералном директору и Управном одбору извештај о притужбама и предлозима слушалаца и гледалаца који садржи и податке о предузетим радњама по истима, те на сопствену иницијативу даје предлоге за побољшање медијских услуга јавног медијског сервиса, као и предлоге за унапређење квалитета емитованог садржаја.

Повереник има право да присуствује седницама Програмског савета.

Програмски савет је у обавези да разматра извештаје и предлоге Повереника, као и да обавести Повереника о предузетим активностима.”

Члан 24.

У члану 33. после става 1. додаје се нови став 2. који гласи:

„Капитал јавног медијског сервиса је у државној својини.”

Досадашњи ст. 2–3 постају ст. 3–4.

Члан 25.

Члан 37. мења се и гласи:

„Члан 37.

„Основна делатност јавног медијског сервиса финансира се из таксе, у складу са овим законом.

Висина таксе је јединствена на целој територији Републике Србије и на дан ступања на снагу овог закона износи 349,00 динара.

Висина таксе може да се усклађује једном годишње, на основу стопе раста инфлације у Републици Србији, према званично објављеним подацима органа надлежног за послове статистике, при чему не може бити нижа од 0,6% минималне зараде у Републици Србији утврђене за ту годину.

Предлог за усклађивање висине таксе управни одбори РТС-а и РТВ-а заједнички подносе ресорном министарству надлежном за послове јавног информисања, у року од 15 дана од дана објављивања годишњег Индекса потрошачких цена за месец септембар у „Службеном гласнику Републике Србије”.

Члан 26.

У члану 39. тачка 1) алинеја седма после речи: „ЕД број” додају се речи: „ и шифра мерног места.”

У тачки 2) алинеја једанаеста после речи: „ЕД број” додају се речи: „и шифра мерног места.”

Члан 27.

У члану 40. став 1. речи: „од привредних друштава за дистрибуцију” замењују се речима: „оператора дистрибутивног система”.

У ставу 5. тачка се замењује запетом и додају се речи: „као и у поступку за ослобађање од обавезе плаћања таксе.”.

Члан 28.

Назив изнад члана и члан 41. мења се и гласи:

„Начин наплате таксе

Члан 41.

Начин наплате таксе за јавни медијски сервис (у даљем тексту: такса) мора бити такав да обезебеди континуирано и несметано функционисање јавног медијског сервиса.

Таксу наплаћују привредни субјекти који врше снабдевање крајњих купаца електричном енергијом (у даљем тексту: снабдевач), обједињено и истовремено са наплатом испоручене електричне енергије.

Такса се наплаћује корисницима мерила електричне енергије, преко рачуна за испоручену електричну енергију, испостављеног од стране снабдевача.

РТС и РТВ обезбеђују ажурне податке о крајњим купцима и њиховим снабдевачима за све кориснике мерила електричне енергије преко оператора дистрибутивног система електричне енергије, са којим ће закључити уговор о ближем регулисању начина и рокова преузимања ових података.

Такса је обавезни елемент месечно испостављеног рачуна за испоручену електричну енергију за све снабдеваче који обављају делатност снабдевања крајњих купаца електричном енергијом на територији Републике Србије.

Износ таксе исказан на рачуну из става 5. овог члана не улази у основицу за обрачун акцизе и пореза на додату вредност.

Месечно фактурисан износ таксе снабдевач уплаћује на рачуне РТС и РТВ отворене код пословне банке, најкасније до 15-ог у месецу за претходни месец.

Средства од уплаћене таксе на подручју Републике Србије ван територије Аутономне покрајине Војводина приход су РТС.

Средства уплаћена по основу таксе на територији Аутономне покрајине Војводине распоређују се тако да 70 % уплаћених средстава су приход РТВ, а 30 % уплаћених средстава су приход РТС.

РТС и РТВ ће са снабдевачем закључити уговор којим ће се ближе уредити поступак у вези са фактурисањем таксе, уплатом средстава и ослобађањем корисника мерила електричне енергије од обавезе плаћања, као и начин и рокове за плаћање накнаде, рокове за доставу потребних података и контролне механизме.

Снабдевачу на име обављања послова фактурисања и наплате таксе РТС и РТВ плаћају месечну накнаду у висини од 3% од износа пренетих средстава РТС-у и РТВ-у по основу таксе.”.

Члан 29.

У члану 42. став 1. тачка 2) мења се и гласи:

„2) особа којој је у складу са посебним прописима признато право на новчану накнаду за помоћ и негу другог лица;”.

Тачка 3) мења се и гласи:

„3) особа са потпуним губитком слуха или слепо лице;”.

У тачки 5) речи: „минималном пензијом” замењују се речима: „пензијом у најнижем износу;”.

У ставу 7. тачка се замењује запетом и додају се речи: „доказ о броју чланова домаћинства и доказ о статусу храниоца породице у вишечланом домаћинству.”.

Став 8. мења се и гласи:

„Потребна документација за лица из става 1. тачка 5. овог члана јесте решењенадлежног органа, доказ о броју чланова домаћинства и доказ о статусу храниоца породице у вишечланом домаћинству.”.

У ставу 9. тачка се замењује запетом и додају се речи: „доказ о броју чланова домаћинства и доказ о статусу храниоца породице у вишечланом домаћинству.”

После става 10. додаје се нови став 11. који гласи:

„Податке из става 1. овог члана РТС и РТВ прикупљају непосредно од подносиоца захтева, или на основу захтева од надлежних органа који воде службене евиденције о чињеницама из става 1. овог члана.”.

Досадашњи став 11. постаје став 12.

После досадашњег става 11. који постаје став 12. додаје се нови став 13. који гласи:

„Управни одбори РТС и РТВ заједнички доносе правилник којим се, у складу са овим законом, ближе уређује спровођење поступка по захтевима за ослобађање од плаћања таксе за јавни медијски сервис и документација којима се доказују чињенице битне за поступање по захтеву.”

Члан 30.

У члану 43. став 1. мења се и гласи:

„Део средстава за финансирање основне делатности јавног медијског сервиса може се обезбедити и из буџета Републике Србије и буџета Аутономне покрајине Војводина, и то за:

1) пројекте производње, емитовања и дистрибуције програма за иностранство, програма намењених дијаспори, као и програма намењеног становништву на територији АП Косова и Метохије;

2) пројекте намењене развоју нових технологија, дигитализације архива, дигитализације технолошке опреме, развоја нових дистрибутивних сервиса у складу са могућностима које доноси дигитализација;

3) друге пројекте од посебног друштвеног значаја у складу са законом којим се регулише јавно информисање,

4)инвестиционa улагања, а на основу образложеног предлога јавних медијских сервиса, као и из разлога отклањања околности које би могле да доведу у питање њихов рад и функционисање и обављање основне делатности, које је у функцији остваривања јавног интереса.”.

После става 3. додаје се нови став 4. који гласи:

„Доношење одлуке о додели средства из става 1. овог члана не сме се условљавати променом уређивачке политике и угрожавањем институционалне независности пружаоца услуга јавног медијског сервиса.”

Досадашњи став 4. постаје став 5.

У досадашњем ставу 4. који је постао став 5. тачка се замењује запетом и додају се речи: „којим ће се ближе уредити намена, износ и рок уплате средстава, као и обавеза јавног медијског сервиса да наменски користи пренета средства и достави извештај о трошењу средстава.”.

Члан 31.

Назив главе V. мења се и гласи:

„V. ВОЂЕЊЕ ПОСЛОВНИХ КЊИГА И РЕВИЗИЈА”

Члан 32.

У члану 50. додаје се став 1. који гласи:

„Јавни медијски сервис води пословне књиге у складу са Законом о рачуноводству.”.

Досадашњи став 1. постаје став 2.

Члан 33.

У члану 55. став 1. број: „11” замењује се бројем: „12”.

У ставу 2. број: „11” замењује се бројем: „12”.

Члан 34.

После члана 62г додаје се нови члан 62д који гласи:

„Члан 62д

За обављање основне делатности, која је у функцији остваривања јавног интереса, Јавна медијска установа „Радио-телевизија Војводине”, до 31. децембра 2025. године, делимично се финансира из буџета Републике Србије.

Начин преношења средстава из става 1. овог члана уређује Влада посебним актом.”

ПРЕЛАЗНЕ И ЗАВРШНЕ ОДРЕДБЕ

Члан 35.

Даном ступања на снагу овог закона лице именовано или изабрано на основу одредби Закона о јавним медијским сервисима („Службени гласник РС”, бр. 83/14, 103/15, 108/16, 161/20, 129/21, 142/22 и 92/23), наставља да обавља послове до истека мандата на који је изабрано, односно именовано, изузев чланова Програмског савета којима мандата престаје у року од шест месеци од дана ступања на снагу овог закона.

Члан 36.

РТС и РТВ дужни су да у року од шест месеци од дана ступања на снагу овог закона ускладе своја акта са одредбама овог закона.

Члан 37.

Народна скупштина, односно Скупштина Аутономне покрајине Војводина ће у року од 90 дана од дана ступања на снагу овог закона донети акт којим се прописују правила о спровођењу јавног конкурса за избор кандидата за чланове Програмског савета предвиђеног чланом 18. овог закона.

Регулатор ће у року од 90 дана од дана ступања на снагу овог закона донети акт којим ће ближе уредити поступак именовања чланова Управног одбора јавних медијских сервиса предвиђеног чланом 9. овог закона.

Члан 38.

Даном ступања на снагу овог закона ставља се ван снаге Закон о привременом уређивању начина наплате таксе за јавни медијски сервис („Службени гласник РС”, бр. 112/ 15, 108/16, 95/18, 86/19, 153/20, 129/21, 142/22, 92/23 и 64/24).

Овај закон ступа на снагу осмог дана од дана објављивања у „Службеном гласнику Републике Србије”.